b'\n_START_ARTICLE_\nManerheimo linija\n_START_PARAGRAPH_\nManerheimo linija (suom. Mannerheim-linja)\xc2\xa0\xe2\x80\x93 Karelijos s\xc4\x85smaukoje tarpukariu Suomijos pastatyti kariniai \xc4\xaftvirtinimai, skirti apsisaugoti nuo gr\xc4\x97sm\xc4\x97s i\xc5\xa1 TSRS. \xc4\xaetvirtinimai, pavadinti generolo Karlo Gustavo Emilio Manerheimo garbei, buvo 136\xc2\xa0km ilgio._NEWLINE_\xc4\xaetvirtinimus stat\xc4\x97 i\xc5\xa1 betono (14 520 kubini\xc5\xb3 metr\xc5\xb3), auk\xc5\xa1\xc4\x8diausios kokyb\xc4\x97s plieno, medienos ir kit\xc5\xb3 med\xc5\xbeiag\xc5\xb3.\n_START_SECTION_\nIstorija\n_START_PARAGRAPH_\nPavadinim\xc4\x85 linijai sugalvojo suomis Jorma Gallen-Kallela, o visame pasaulyje i\xc5\xa1platino u\xc5\xbesienio \xc5\xbeurnalistai. Linija statyta dviem etapais: 1920\xe2\x80\x931924\xc2\xa0m. ir 1932\xe2\x80\x931939\xc2\xa0m. Statant antr\xc4\x85 kart\xc4\x85 buvo atnaujinti kai kurie pasen\xc4\x99 \xc4\xaftvirtinimai. Tolesnius linijos stiprinimo darbus sustabd\xc4\x97 prasid\xc4\x97j\xc4\x99s \xc5\xbdiemos karas._NEWLINE_Manerheimo linija nusidriek\xc4\x97 nuo Suomi\xc5\xb3 \xc4\xaflankos iki Ladogos e\xc5\xbeero, joje buvo 157 kulkosvaid\xc5\xbeiais ir 8 artilerija ginkluotos atspariosios ugniaviet\xc4\x97s. Statant Manerheimo linij\xc4\x85 buvo i\xc5\xa1naudojami reljefo teikiami gynybiniai privalumai. Tam b\xc5\xabdavo i\xc5\xa1naudojamos net tokios menkos gamtos sudarytos kli\xc5\xabtys kaip i\xc5\xa1virt\xc4\x99 med\xc5\xbeiai ar duob\xc4\x97s.\n_START_SECTION_\n\xc5\xbdiemos karas\n_START_PARAGRAPH_\n\xc5\xbdiemos karo (1939\xc2\xa0m. gruodis\xc2\xa0\xe2\x80\x93 1940\xc2\xa0m. kovas) metu suomiams pavyko taip ilgai atsilaikyti prie\xc5\xa1 sovietus tik Manerheimo linijos d\xc4\x97ka. Kariniai veiksmai \xc5\xbdiemos karo metu i\xc5\xa1 esm\xc4\x97s vyko tik Manerheimo linijos teritorijoje. Ta\xc4\x8diau Manerheimo linija buvo orientuota ne \xc4\xaf stabili\xc4\x85 fronto linij\xc4\x85, o \xc4\xaf mobilius veiksmus, kai prie\xc5\xa1ui leid\xc5\xbeiama u\xc5\xbeimti teritorij\xc4\x85, o paskui jis i\xc5\xa1naikinamas, naudojant mobilius padalinius bei u\xc5\xbemaskuotus dotus. Manerheimo linijos dotai buvo slepiami u\xc5\xbe kalv\xc5\xb3, \xc5\xa1audymo kryptys buvo nukreipiamos paraleliai fronto linijai arba netgi \xc5\xa1iek tiek \xc4\xaf Suomijos teritorijos gilum\xc4\x85, tod\xc4\x97l rus\xc5\xb3 vykdyti artileriniai parengimai b\xc5\xabdavo neefektyv\xc5\xabs. Nepaisant didvyri\xc5\xa1ko suomi\xc5\xb3 prie\xc5\xa1inimosi, linija po du m\xc4\x97nesius trukusi\xc5\xb3 intensyvi\xc5\xb3 kautyni\xc5\xb3 buvo pralau\xc5\xbeta._NEWLINE_Pasibaigus \xc5\xbdiemos karui teritorija su linija atiteko TSRS, \xc4\xaftvirtinimai buvo sunaikinti.'